Banc de Guyana

El Banc de Guyana (en anglès: Bank of Guyana; BoG) és el banc central de Guyana. Es va establir l'any 1965 de manera prèvia a la independència del país el 1966. El Dr. Gobind Ganga és el governador del BoG des del desembre de 2014. Història El Banc de Guyana es va establir en virtut de l'Ordenança del Banc de Guyana núm. 23 de 1965. Les operacions reals van començar el 16 d'octubre de 1965, set mesos abans que el país aconseguís la independència política. La ràpida creació del Banc va ser impulsada per un acord del Govern britànic (actuant en nom dels membres encara colonials de la Junta de Moneda del Carib Britànic (BCCB) i del Govern de Trinitat i Tobago), per a la dissolució de la BCCB a mitjans de 1967 i el cessament de l'emissió de moneda després de 1965. L'Ordenança del Banc de Guyana va establir el Banc Central como una «institució autònoma» amb seu a la capital, Georgetown. Dins del context de la política econòmica del Govern, el Banc es guiarà en totes les seves accions pels objectius de fomentar la d'estabilitat monetària i promoure unes condicions de crèdit i de canvi que afavoreixin el creixement de l'economia de Guyana. A més d'especificar els acords administratius i de gestió del Banc, l'Ordenança, entre altres coses, va decretar que el Banc havia de: tenir el dret exclusiu d'emetre i reemborsar bitllets i monedes actuar com a banquer dels bancs comercials actuar com a agent fiscal i fiduciari del banquer del Govern administrar els acords de pagament subscrits pel Govern El setembre de 2019, el Banc de Guyana va bloquejar la compra de les operacions de Scotiabank a Guyana per part de Republic Bank Financial Holdings. El desembre de 2019, el Banc de Guyana es va convertir en l'òrgan gestor del primer fons sobirà d'inversió del país. Cinc mesos després, el fons va rebre el seu primer pagament de roialties per valor de 4,9 milions de dòlars EUA derivat de la producció de petroli en aigües profundes. L'octubre de 2020, el Banc de Guyana va optar per flexibilitzar els requisits d'identificació que els bancs comercials demanaven als titulars de comptes individuals per obrir i mantenir comptes, admetent que els requisits anteriors eren massa estrictes. Revisions de l'Ordenança L'Ordenança que va establir el Banc es va revisar i es va convertir en la Llei del Banc de Guyana (CAP:85:02). Aquesta Llei es va modificar posteriorment el 1995, 1998 i més recentment el 2004. Les darreres revisions van reforçar significativament el paper i el propòsit del Banc en el marc del sistema econòmic i financer de Guyana. A més, van dotar el Banc d'una major autonomia pel que fa a la seva constitució, administració i operacions. Bitllets i monedes El Banc va començar a emetre els nous bitllets de la moneda nacional el 15 de novembre de 1965 per substituir els bitllets de la BCCB, l'emissió dels quals s'esperava que finalitzés el 31 de desembre de 1965. No obstant això, les monedes nacionals no es van emetre fins a mitjans de 1967. Fins a la data, el Banc ha mantingut De La Rue i la Royal Mint com a proveïdors de la moneda de la nació. El 2012, el Banc de Guyana va començar a emetre bitllets de 5.000 dòlars, la denominació més alta de la història del banc. Ubicacions En el moment de la seva creació, el Banc es va allotjar en locals temporals repartits en tres ubicacions. El Governador operava des d'un despatx que se li va assignar a l'Edifici del Parlament. Es va llogar un espai d'oficines a la Colonial Life Insurance Company, a High Street (Georgetown), per albergar el Departament d'Investigació, mentre que l'oficina de la BCCB a l'edifici de l'Oficina General de Correus, a Georgetown, executava les operacions monetàries en nom del Banc. Lideratge El Banc va iniciar la seva activitat sota el lideratge del seu primer governador, el Dr. Horst Bockelmann, que va ser enviat en comissió de serveis des del Deutsche Bundesbank (Alemanya). També va participar en la creació del Banc Central de la veïna Trinitat i Tobago. Més tard, el governador va rebre el suport del Sr. Kemal Sogancilar, que va ser nomenat gerent bancari; provenia del Banc Central de Xipre, tot i que anteriorment havia treballat al Banc Central Turc. Tots els altres càrrecs van ser ocupats inicialment per guyanesos. Dos anys més tard, William P. D’Andrade va accedir al càrrec més alt, convertint-se en el primer governador guyanès del Banc. Era membre ex-officio del Consell d'Administració a conseqüència del seu càrrec de secretari del Tresor del Ministeri de Finances, i posteriorment va exercir breument com a vicegovernador. Governadors Horst Bockelmann, 16 d'octubre de 1965 - gener de 1968 William Peter D'Andrade, gener de 1968 - 1973 Patrick E. Matthews, 1973 - setembre de 1991 Archibald Meredith, setembre de 1991 - juny de 1997 Dolly Sursattie Singh, juny de 1997 - juny de 2005 Lawrence Theodore Williams, juny de 2005 - maig de 2014 Gobind Ganga, des del novembre de 2014 Referències Enllaços externs Lloc oficial del Banc de Guyana